ΓΡΑΠΤΗ ΕΡΩΤΗΣΗ E-2608/97 υποβολή: Florus Wijsenbeek (ELDR) προς την Επιτροπή (1 Σεπτεμβρίου 1997)

Θέμα: Μεταβατική περίοδος για υποχρεωτικές διαστάσεις φορτηγών αυτοκινήτων

Γνωρίζει η Επιτροπή ότι, όταν η κοινοτική νομοθεσία σχετικά με τις διαστάσεις και τα βάρη των φορτηγών αυτοκινήτων τεθεί σε εφαρμογή την 1η Ιανουαρίου 2007, σύμφωνα με την Οδηγία 96/53/ΕΚ ((EE L 235 της 17.9.1996, σελ. 59. )) σχετικά με τις διαστάσεις και τα βάρη, οι μεταβατικές περίοδοι για την εισαγωγή αυτών των υποχρεωτικών ευρωπαϊκών διαστάσεων για τα φορτηγά αυτοκίνητα είναι δυνατόν να ποικίλουν σημαντικά στα διάφορα κράτη μέλη της ΕΕ, δεδομένου ότι κάθε κράτος μέλος θα μπορεί στην πραγματικότητα να ορίζει τη δική του μεταβατική περίοδο;

Γνωρίζει περαιτέρω η Επιτροπή ότι τέτοιες διαφοροποιήσεις σε ό,τι αφορά τις προθεσμίες, μπορούν να προκαλέσουν μεγάλα προβλήματα στις επιχειρήσεις οδικών μεταφορών - οι οποίες παρέχουν εκτεταμένες διασυνοριακές υπηρεσίες - επειδή τα διάφορα κράτη μέλη θα μπορούσαν να απαιτήσουν από τις επιχειρήσεις αυτές να συμμορφωθούν με τις ισχύσουσες ρυθμίσεις σε ένα συγκεκριμένο κράτος μέλος, επί τη βάσει αυτών των μεταβατικών ρυθμίσεων;

Κάτι τέτοιο συνεπάγεται ότι μπορεί να υπάρξουν καταστάσεις όπου οι επιχειρήσεις οδικών μεταφορών υποχρεούνται να συμμορφώνονται συγχρόνως με διαφορετικές απαιτήσεις όσον αφορά τις διαστάσεις των οχημάτων τους στα διάφορα κράτη μέλη, πράγμα που θα μπορούσε να προκαλέσει στρεβλώσεις του ανταγωνισμού μεταξύ διαφόρων επιχειρήσεων οδικών μεταφορών.

Συνεπώς, συμφωνεί η Επιτροπή ότι, μια Ένωση όπου η ελεύθερη κυκλοφορία προσώπων, υπηρεσιών και αγαθών δεν είναι μόνο δυνατή αλά είναι θεμελιώδους σημασίας, οι προθεσμίες για την προσαρμογή των υποχρεωτικών διαστάσεων δεν πρέπει να εξακολουθήσουν να είναι διαφορετικές και να στερούνται εναρμονίσεως, έτσι ώστε να καθίσταται αδύνατο για τις επιχειρήσεις οδικών μεταφορών, οι οποίες συχνά ασκούν διασυνοριακές δραστηριότητες, να λειτουργούν αποδοτικά, λόγω απώλειας επενδεδυμένου κεφαλαίου;

Μπορεί η Επιτροπή να υποβάλει προτάσεις για να εξασφαλίσει την εναρμόνιση των μεταβατικών αυτών περιόδων σε όλα τα κράτη μέλη, έτσι ώστε να αποκλεισθούν στρεβλώσεις του ανταγωνισμού και να διασφαλισθεί ότι δεν είναι δυνατόν να ικανοποιηθούν;

Εάν ναι, πώς, και εάν όχι, για ποιο λόγο;

Απάντηση του κ. Kinnock εξ ονόματος της Επιτροπής (18 Σεπτεμβρίου 1997)

Η Επιτροπή έχει συνείδηση των ενδεχόμενων διαφορών στις μέγιστες διαστάσεις των οχημάτων όταν τα κράτη μέλη επιτρέπουν διαφορετικές μεταβατικές περιόδους για τα υφιστάμενα οχήματα - τα λεγόμενα «προγονικά δικαιώματα» - μέχρι την 31η Δεκεμβρίου 2006, σύμφωνα με το άρθρο 4 παράγραφος 6 της οδηγίας 96/53/ΕΟΚ.

Θα πρέπει ωστόσο να σημειωθεί ότι οι διαφορές στις διαστάσεις των οχημάτων αποτελούν κληροδότημα της κατάστασης που προϋπήρχε προτού τεθεί σε ισχύ η οδηγία 96/53/ΕΟΚ, όταν κάθε κράτος μέλος είχε τη δυνατότητα να καθορίσει τους δικούς του κανόνες όσον αφορά τις μέγιστες διαστάσεις στις εσωτερικές μεταφορές.

Επιπλέον, υπάρχει από το 1985 πρότυπο για τα οχήματα που χρησιμοποιούνται στις διεθνείς μεταφορές, ως αποτέλεσμα της οδηγίας 85/3/ΕΟΚ σχετικά με το βάρος, τις διαστάσεις και ορισμένα άλλα τεχνικά χαρακτηριστικά ορισμένων οδικών οχημάτων ((ΕΕ L 2 της 3.1.1985. )) (η οποία υποκαταστάθηκε από την οδηγία 96/53/ΕΟΚ).

Η Επιτροπή θεωρεί ότι το μέγεθος του προβλήματος βαίνει μειούμενο, και ότι η εκχώρηση περιορισμένων «προγονικών δικαιωμάτων» αποτελεί ρεαλιστική λύση. Η εναλλακτική λύση της επιβολής των μέγιστων διαστάσεων της οδηγίας σε όλα τα οχήματα, από την πρώτη ημέρα εφαρμογής της, θα εξάλειφε όντως τις στρεβλώσεις του ανταγωνισμού στις οποίες αναφέρεται το Αξιότιμο Μέλος του Κοινοβουλίου, θα είχε όμως εκ παραλλήλου και το αποτέλεσμα της άμεσης αχρήστευσης πολλών υφιστάμενων οχημάτων με μεγαλύτερες των καθορισμένων διαστάσεις.

Κατόπιν τούτων, η Επιτροπή δεν προτίθεται να υποβάλει περαιτέρω προτάσεις για το ζήτημα αυτό.